CELEX: 62021TN0034
Language: lv
Date: 2021-01-22 00:00:00
Title: Lieta T-34/21: Prasība, kas celta 2021. gada 22. janvārī – Ryanair/Komisija

8.3.2021   
            
            
               LV
            
            
               Eiropas Savienības Oficiālais Vēstnesis
            
            
               C 79/37
            
         
      Prasība, kas celta 2021. gada 22. janvārī – Ryanair/Komisija
      (Lieta T-34/21)
      (2021/C 79/47)
      Tiesvedības valoda – angļu
      
         Lietas dalībnieki
      
      
         Prasītāja: Ryanair DAC (Swords, Īrija) (pārstāvji: E. Vahida, F. Laprévote, V. Blanc, S. Rating un I. Metaxas-Maranghidis, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt Eiropas Komisijas 2020. gada 25. jūnija lēmumu (ES) par valsts atbalstu SA.57153 (2020/N) – Vācija – COVID-19 – Atbalsts par labu Lufthansa, un
               
            
                  —
               
               
                  piespriest Eiropas Komisijai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza piecus pamatus.
      
                  1.
               
               
                  Ar pirmo pamatu tiek apgalvots, ka Eiropas Komisija esot nepareizi piemērojusi savu paziņojumu “Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā” (1) (turpmāk tekstā – “Pagaidu regulējums”) un nepareizi izmantojusi savas pilnvaras, secinot, ka Deutsche Lufthansa AG atbilst atbalsta saņemšanai, un neizvērtējot to, vai pastāv atbilstošāki un mazāk traucējoši pasākumi, konstatējot, ka rekapitalizācijas apjoms bija samērīgs, un nepiemērojot pienācīgus nosacījumus valsts līdzdalības izbeigšanai, izdodot rīkojumu par nepietiekamu laika nišu pārdošanu un nenosakot faktisku aizliegumu atbalsta saņēmēja agresīvai izplešanās politikai.
               
            
                  2.
               
               
                  Ar otro pamatu tiek apgalvots, ka Eiropas Komisija esot nepareizi piemērojusi LESD 107. panta 3. punkta b) apakšpunktu, konstatējot, ka atbalsts ir vērsts uz nopietnu traucējumu labošanu Vācijas ekonomikā, un pārkāpjot savu pienākumu izsvērt valsts atbalsta labvēlīgo ietekmi, salīdzinājumā ar tā nelabvēlīgām sekām attiecībā uz tirdzniecības nosacījumiem un netraucētas kompetences saglabāšanu (t.s. “līdzsvarotības pārbaude”), un prasot restrukturizācijas plāna vēlāku iesniegšanu.
               
            
                  3.
               
               
                  Ar trešo prasības pamatu tiek apgalvots, ka Eiropas Komisija esot pārkāpusi vispārējos nediskriminācijas, pakalpojumu sniegšanas brīvības un uzņēmējdarbības brīvības principus.
               
            
                  4.
               
               
                  Ar ceturto pamatu tiek apgalvots, ka Eiropas Komisija neesot uzsākusi formālu izmeklēšanas procedūru, neraugoties uz nopietnām grūtībām, un esot pārkāpusi prasītājas procesuālās tiesības.
               
            
                  5.
               
               
                  Ar piekto prasības pamatu tiek apgalvots, ka Eiropas Komisija esot pārkāpusi savu pienākumu norādīt pamatojumu.
               
            
         (1)  Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā, OV C 91I/1, 2020. gada 20. marts, ar grozījumiem.